**Ministru kabineta noteikumu projekta**

**„Grozījumi Ministru kabineta 2012.gada 17.janvāra noteikumos Nr.62**

**„Latvijas un Šveices sadarbības programmas grantu shēmas**

**"Šveices pētnieku aktivitātes Latvijā" apakšprojektu iesniegumu**

**atklāta konkursa nolikums””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 17.janvāra noteikumos Nr.62 „Latvijas un Šveices sadarbības programmas grantu shēmas "Šveices pētnieku aktivitātes Latvijā" apakšprojektu iesniegumu atklāta konkursa nolikums”” (turpmāk – noteikumu projekts) sagatavots, pamatojoties uz Latvijas un Šveices sadarbības programmas vadības likuma 11.panta 2.punktu, kas paredz, ka Ministru kabinets nosaka apakšprojektu iesniegumu atklāta konkursa nolikumu, ietverot tajā arī apakšprojektu iesniegumu vērtēšanas kritērijus.  Noteikumu projekts ir izstrādāts, balstoties uz nozares ministrijas un ar vadošo iestādi saskaņotu priekšlikumu veicināt grantu shēmas finansējuma sekmīgāku apguvi. |
| 2. | Pašreizējā situācija un problēmas | 2011.gada 30.maijā tika parakstīts un stājās spēkā Latvijas un Šveices sadarbības programmas (turpmāk – sadarbības programma) līgums starp Šveices Konfederācijas vēstniecību Latvijas Republikā, Finanšu ministriju kā sadarbības programmas vadošo iestādi (turpmāk – vadošā iestāde) un Valsts izglītības attīstības aģentūru par grantu shēmas „Šveices pētnieku aktivitātes Latvijā” (turpmāk – grantu shēma) īstenošanu Latvijā no 2011.gada 1.jūlijalīdz 2015.gada 30.septembrim (turpmāk – īstenošanas līgums). Izglītības un zinātnes ministrija pilda nozares ministrijas funkcijas sadarbības programmas prioritātē „**Cilvēkresursu un sociālā attīstība**” apakšprioritātē„**Pētniecība un attīstība”** (turpmāk – nozares ministrija), kur viena no aktivitātēm ir grantu shēma. Savukārt Valsts izglītības attīstības aģentūra pilda grantu shēmas starpniekinstitūcijas funkcijas (turpmāk – starpniekinstitūcija).  Grantu shēmas īstenošanu nosaka Ministru kabineta 2012.gada 17.janvāra noteikumi Nr.62 „Latvijas un Šveices sadarbības programmas grantu shēmas "Šveices pētnieku aktivitātes Latvijā" apakšprojektu iesniegumu atklāta konkursa nolikums”” (turpmāk – noteikumi Nr.62).  Noteikumi Nr.62 nosaka kārtību, kādā grantu shēmas ietvaros tiek nodrošināta Šveices pētnieku piesaistīšana apakšprojekta īstenošanai, apakšprojekta iesnieguma sagatavošana un iesniegšana, atklāta konkursa kārtu izsludināšana, apakšprojektu iesniegumu vērtēšana(ietverot vērtēšanas kritērijus), lēmumu pieņemšana par apakšprojektu iesniegumu apstiprināšanu finansējuma piešķiršanai vai noraidīšanu, apakšprojektu īstenošanas līgumu noslēgšana, kā arī nosaka grantu shēmas finansējumu atbalstāmo aktivitāšu īstenošanai. Noteikumu Nr.62 16.punkts paredz, ka apakšprojektiem piešķirtais kopējais finansējums ir 529 411 Šveices franku, kas ir sadalīts vienādās proporcionālās daļās atklāta konkursa sešās kārtās. Ja atklāta konkursa iepriekšējā kārtā ir atlicis finansējums, to pārceļ uz nākamo kārtu. Katrā no atklātā konkursa kārtām apakšprojektu atbalstam paredzēti ap 88 235 Šveices franku.  Apakšprojektu iesniegumu trīs atklāta konkursa kārtas tika izsludinātas 2012.gada 1.martā, 1.septembrī un 2013.gada 1.martā. Jau pirmajās divās atklāta konkursa kārtās netika apgūts tām paredzētais finansējums un līdzekļu pārpalikums tika sadalīts atlikušajām kārtām, tādējādi katras nākamās kārtas apakšprojektiem atvēlot jau ap 101 856 Šveices franku. Nozares ministrija un starpniekinstitūcija ir secinājušas, ka grantu shēmas finansējuma sekmīgai apguvei ir nepieciešami elastīgāki nosacījumi. Vienlaikus jāņem vērā, ka grantu shēma ir vērsta uz pētnieciskās darbības kvalitāti un Šveices pētnieka piesaiste apakšprojekta ietvaros ir laikietilpīgs process.  2013.gada 23.janvārī notika sanāksme starp nozares ministriju, starpniekinstitūciju, Šveices Konfederācijas vēstniecību Latvijā un vadošo iestādi par grantu shēmai pieejamā finansējuma sekmīgāku apguvi. Sanāksmē nozares ministrija izteica priekšlikumu veikt izmaiņas atklāta konkursa nosacījumos, lai turpmāk grantu shēmas apakšprojektu iesniegumu atklāts konkurss būtu pastāvīgi atvērts, līdz tiek apgūts viss grantu shēmas ietvaros pieejamais finansējums. Šim priekšlikumam nozares ministrija ir saņēmusi rakstisku apstiprinājumu no Šveices kompetentās iestādes un vadošās iestādes.  Līdz ar to ir nepieciešams veikt grozījumus noteikumos Nr.62 attiecībā uz pašlaik paredzēto grantu shēmas apakšprojektiem piešķirtā kopējā finansējuma sadalījumu atklāta konkursa sešās kārtās un atklāta konkursa izsludināšanas kārtību. Ir jāparedz arī jauns regulējums, lai pēc grantu shēmas finansējuma izlietošanas varētu slēgt atklāto konkursu un attiecīgi informēt sabiedrību ar paziņojumu par apakšprojektu iesniegumu iesniegšanas izbeigšanu starpniekinstitūcijā.  Saskaņā ar īstenošanas līgumu grantu shēmas dalībtiesīgās institūcijas ir Latvijas augstākās izglītības iestādes un zinātniskās institūcijas. Augstskolu likums nosaka, ka gan augstskolas, gan koledžas ir akreditētas, turklāt daudzas šā likuma normas, kur minētas tikai *augstskolas*, attiecina arī uz koledžām. Noteikumos Nr.62 koledžas nav konkrēti pieminētas, tādēļ tie ir jāpapildina par koledžu dalības tiesībām, lai nerastos domstarpības par iesniedzēju loku.  Atklāta konkursa organizēšanas pieredze starpniekinstitūcijā liecina par vajadzību vienkāršot apakšprojekta iesnieguma sagatavošanas un iesniegšanas nosacījumus. Jāizvērtē nepieciešamība izvirzīt apakšprojekta iesniedzējam prasību iesniegt aizpildīto apakšprojekta iesniegumu papīra formā divos eksemplāros (no kuriem kopija tiek iznīcināta noraidīšanas gadījumā) un uz aploksnes uzrādīt grantu shēmas nosaukumu. Turklāt uz starpniekinstitūcijā saņemtā apakšprojekta iesnieguma uzrādīt tā saņemšanas laiku (stundu) nav būtiski, jo apakšprojektu iesniedzējiem ir noteikts iesniegšanas termiņš, kas ir diena (datums) un iesniegšanai pastāv vairāki veidi.  Savukārt no apakšprojektu iesniegumu vērtēšanas viedokļa noteikumu Nr.62 46.punktā nav skaidri definētas starpniekinstitūcijas darbības administratīvās vērtēšanas kritērijiem atbilstošo apakšprojektu iesniegumu turpmākai vērtēšanai. Ņemot vērā, ka līdz šim iesniegto apakšprojektu iesniegumu skaits ir neliels, katra līguma noslēgšana ir svarīgs priekšnoteikums finansējuma apguvei kopumā. Pašreiz ir spēkā nosacījums, ka apakšprojekta īstenošanas līguma slēgšana jāveic 30 darbdienu laikā no dienas, kad pieņemts lēmums par apakšprojekta iesnieguma apstiprināšanu. Praksē noskaidrojies, ka šāds termiņš ir pārāk īss, jo apakšprojekta īstenotājam jāpagūst noslēgt sadarbības līgumu ar nosūtītājinstitūciju. |
| 3. | Saistītie politikas ietekmes novērtējumi un pētījumi | Noteikumu projekts šo jomu neskar |
| 4. | Tiesiskā regulējuma mērķis un būtība | Noteikumu projekta ieviešanas rezultātā sagaidāma grantu shēmai pieejamā finansējuma apguve pilnā apjomā un līdz ar to nodrošināta īstenošanas līgumā plānoto mērķu (t.i., pētnieciskās darbības kvalitāte) sasniegšana. Noteikumu projekts paredz:  1) veikt grozījumus attiecībā uz atklāta konkursa izsludināšanas procedūru, lai veicinātu grantu shēmai pieejamā finansējuma apguvi. 2013.gada septembrī ir paredzēts izsludināt apakšprojektu iesniegumu ceturto atklāto konkursu par visu atlikušo grantu shēmas finansējumu. Proti, konkurss būs pastāvīgi atvērts, līdz tiks izmantoti visi grantu shēmas ietvaros apakšprojektiem pieejamie finanšu līdzekļi,kuri tiks tādējādi padarīti pieejamāki iesniedzējiem. Līdz ar to zaudē aktualitāti kopējā finansējuma sadalījums atklāta konkursa sešās kārtās. Lai nodrošinātu sabiedrības informēšanu par atklāta konkursa izsludināšanu 2013.gada septembrī, starpniekinstitūcija savlaicīgi publicēs noteikumos Nr.62 paredzētos sludinājumus oficiālajā izdevumā „Latvijas Vēstnesis”, starpniekinstitūcijas, nozares ministrijas un sadarbības programmas mājaslapā internetā;  2) Par apakšprojektu iesniegumu vienu atlases kārtu tiek noteikti divi kalendāra mēneši un apakšprojektu iesniegumu pieņemšana tiks izbeigta, kad būs izlietots grantu shēmas ietvaros pieejamais finansējums pilnā apjomā. Ja pēc pēdējās apakšprojektu iesniegumu atlases kārtas finansējums tomēr paliks pāri, starpniekinstitūcija izsludinās konkursa papildkārtu, publicējot noteikumos Nr.62 paredzētos sludinājumus;  3) regulējumu attiecībā uz apakšprojektu iesniegumu iesniegšanas un izskatīšanas termiņu atklāta pastāvīgā konkursa laikā. Noteikumu projekts paredz, ka pēc apakšprojektu iesniegumu atklāta konkursa pēdējās atlases kārtas noslēgšanas, kuras ietvaros bija pieejams finansējums, starpniekinstitūcija sniegs paziņojumu par apakšprojektu iesniegumu iesniegšanas izbeigšanu. Tādējādi, starpniekinstitūcija izskatīs apakšprojektu iesniegumus, kuri ir iesniegti (personīgi vai nodoti pasta iestādē, vai nosūtīti elektroniski) līdz iepriekšminētā paziņojuma publicēšanas dienai oficiālajā izdevumā „Latvijas Vēstnesis”, starpniekinstitūcijas, nozares ministrijas un sadarbības programmas mājaslapā internetā vai atklāta konkursa papildkārtas termiņā. Ir svītrota prasība starpniekinstitūcijas zīmogā norādīt apakšprojekta iesnieguma saņemšanas laiku, kā arī precizēts administratīvās vērtēšanas kritērijs par apakšprojektu iesniegumu iesniegšanu termiņā;  4) papildināt noteikumu Nr.62 normas ar koledžu tiesībām būt apakšprojekta iesniedzējam vai sadarbības partnerim. Līdz ar skaidrību dalības nosacījumos tiks veicināta apakšprojektu iesniedzēju atsaucība;  5) vienkāršot apakšprojektu iesniegumu noformēšanai izvirzītās prasības**,** kuras neizšķir un neietekmē apakšprojekta iesnieguma turpmāko virzību: apakšprojekta iesniedzējs starpniekinstitūcijā iesniegs aizpildīto apakšprojekta iesnieguma veidlapu un pielikumus papīra formātikai vienā eksemplārā un uz aploksnes vairs nebūs jānorāda grantu shēmas nosaukumu;  6) precizēt, ka administratīvās vērtēšanas kritērijiem atbilstošo apakšprojektu iesniegumu sarakstu starpniekinstitūcija iesniedz apstiprināšanai Projektu vadības un mazo projektu apstiprināšanas komitejā. Šajā sarakstā iekļautos apakšprojektu iesniegumus starpniekinstitūcija nodod tālākai vērtēšanai atbilstoši kvalitātes vērtēšanas kritērijiem starpniekinstitūcijas pieaicinātajiem neatkarīgajiem ekspertiem;  7) saglabāt tiesības apakšprojekta īstenotājam līguma slēgšanai ilgākā termiņā, pašreizējās 30 darbdienas aizstājot ar 45 darbdienām, lai neapdraudētu projekta īstenošanu tehniska ierobežojuma dēļ, jo apakšprojekta īstenotājam jāpagūst noslēgt sadarbības līgumu ar nosūtītājinstitūciju;  8) skaidri norādīt, ja sākotnēji apakšprojekta iesniedzēja izmaksas būs plānotas lielākas nekā pieļaujamais stipendijas apmērs, papildus izmaksas netiks apmaksātas;  9)redakcionālus precizējumus atklāta konkursa nolikuma satura uztveramības uzlabošanai. |
| 5. | Projekta izstrādē iesaistītās institūcijas | Noteikumu projekta izstrādē ņemti vērā viedokļi, kas tika pausti 2012.gada 23.janvārī notikušajā sanāksme starp nozares ministriju, starpniekinstitūciju, Šveices Konfederācijas vēstniecību Latvijas Republikā un vadošo iestādi par grantu shēmai pieejamā finansējuma sekmīgāku apguvi. Grozījumus noteikumos Nr.62 ir sagatavojusi nozares ministrija sadarbībā ar starpniekinstitūciju.  Izvērtēta un pēc iespējas ņemta vērā starpniekinstitūcijas pieredze apakšprojektu iesniegumu atklāta konkursa organizēšanā, iesniegumu vērtēšanā un grantu shēmas ieviešanā, kā arī potenciālo apakšprojektu iesniedzēju uzdotie jautājumi. |
| 6. | Iemesli, kādēļ netika nodrošināta sabiedrības līdzdalība | Noteikumu projektam nav tiešas ietekmes uz sabiedrību. |
| 7. | Cita informācija | Noteikumu projektā ņemta vērā Geberta Rufa fonda programmas „Swiss Baltic Net” (2000-2008) kontaktbiroja (Rīgas Tehniskā universitāte) informācija par īstenoto pieredzes apmaiņu Baltijas valstu un Šveices pētnieku vidū. Noteikumu projekts tiks īstenots, izmantojot esošo finansējumu, tāpēc papildu finansējums no valsts budžeta nav nepieciešams. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Latvijas augstskolu un koledžu akadēmiskais personāls un studenti. Latvijas zinātnisko institūciju zinātniskie darbinieki. Sabiedrības mērķa grupas lielums ir aptuveni 2000 personas no 20 institūcijām. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Noteikumu projekts šo jomu neskar |
| 3. | Tiesiskā regulējuma finansiālā ietekme | Noteikumu projekts šo jomu neskar |
| 4. | Tiesiskā regulējuma nefinansiālā ietekme | Noteikumu projekts šo jomu neskar |
| 5. | Administratīvās procedūras raksturojums | Noteikumu projekts šo jomu neskar |
| 6. | Administratīvo izmaksu monetārs novērtējums | Informācijas iesniegšanas un uzglabāšanas pienākumi neradīs papildus izmaksas |
| 7. | Cita informācija | Nav |

Anotācijas III, IV, V un VI sadaļa – noteikumu projekts šīs jomas neskar

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nozares ministrija un starpniekinstitūcija. Latvijas augstskolas, koledžas un zinātniskās institūcijas. |
| 2. | Projekta izpildes ietekme uz pārvaldes funkcijām | Noteikumu projekts šo jomu neskar |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Noteikumu projekts šo jomu neskar |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Noteikumu projekts šo jomu neskar |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Noteikumu projekts šo jomu neskar |
| 6. | Cita informācija | Nav |

Izglītības un zinātnes ministrs V.Dombrovskis

Vīza:

Valsts sekretāre S.Liepiņa

11.06.2013. 9:10

1569

E.Vīka

67047707, [evi.vika@izm.gov.lv](mailto:evi.vika@izm.gov.lv)